Πρόταση για ΚΑΝΟΝΙΣΜΟ του ΣΥΜΒΟΥΛΙΟΥ για την παροχή προενταξιακής χρηματοδοτικής βοήθειας στην Τουρκία

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Tο Ευρωπαϊκό Συμβούλιο του Ελσίνκι της 10ης και 11ης Δεκεμβρίου 1999 δήλωσε ότι η Τουρκία είναι υποψήφιο κράτος που προορίζεται να προσχωρήσει στην Ένωση με βάση τα ίδια κριτήρια που ισχύουν για τα λοιπά υποψήφια κράτη. για την Τουρκία θα ισχύει μία προενταξιακή στρατηγική για την ενθάρρυνση και στήριξη των μεταρρυθμίσεών της.

Tο Ευρωπαϊκό Συμβούλιο της Νίκαιας (7-9 Δεκεμβρίου 2000) υποδέχθηκε ευνοϊκά την πρόοδο που σημειώθηκε όσον αφορά την εφαρμογή της προενταξιακής στρατηγικής για την Τουρκία. Η στρατηγική αυτή περιλαμβάνει τα εξής:

- ενισχυμένο πολιτικό διάλογο με έμφαση στην πρόοδο για την εκπλήρωση των πολιτικών κριτηρίων προσχώρησης, ιδίως όσον αφορά το θέμα των ανθρωπίνων δικαιωμάτων, καθώς και τα ζητήματα των συνοριακών διαφορών και της Κύπρου.

- την προετοιμασία της αναλυτικής εξέτασης του κεκτημένου.

- την κατάρτιση από την Επιτροπή περιοδικής έκθεσης που θα περιλαμβάνει τα σχετικά κεφάλαια του κεκτημένου.

- την έκδοση ενιαίου πλαισίου για το συντονισμό όλων των πηγών κοινοτικής προενταξιακής χρηματοδοτικής βοήθειας, συμπεριλαμβανομένης της νομικής βάσης για την εταιρική σχέση προσχώρησης.

- την έκδοση εταιρικής σχέσης για την προσχώρηση της Τουρκίας.

- την έναρξη εφαρμογής κοινοτικών προγραμμάτων και λειτουργίας οργανισμών για την Τουρκία.

- την επέκταση της τελωνειακής ένωσης Τουρκίας-ΕΚ στους τομείς των υπηρεσιών και των δημοσίων συμβάσεων.

- τη χρησιμοποίηση τεχνικής βοήθειας που παρέχει η TAIEX (Γραφείο Ανταλλαγής Πληροφοριών σχετικά με την Τεχνική Βοήθεια).

Η εταιρική σχέση για την προσχώρηση αποτελεί τον ακρογωνιαίο λίθο της προενταξιακής στρατηγικής, διότι καθορίζει τις βραχυπρόθεσμες και μεσοπρόθεσμες προτεραιότητες, τους ενδιάμεσους στόχους και τις προϋποθέσεις στις οποίες πρέπει να βασιστεί η προετοιμασία για την προσχώρηση λαμβανομένων υπόψη των πολιτικών και οικονομικών κριτηρίων και των υποχρεώσεων των κρατών μελών να θεσπίσουν, να εφαρμόσουν και να εκτελέσουν το κοινοτικό κεκτημένο. Βασίζεται δε στην ανάλυση της περιοδικής έκθεσης 2000 για την Τουρκία.

Tο Ευρωπαϊκό Συμβούλιο της Νίκαιας ζήτησε από την Τουρκία να υποβάλει σύντομα το εθνικό πρόγραμμα υιοθέτησης του κεκτημένου, με βάση την εταιρική σχέση για την προσχώρηση.

2. ΠΡΟΣ ΤΗΝ ΠΡΟΕΝΤΑΞΙΑΚΗ ΧΡΗΜΑΤΟΔΟΤΙΚΗ ΒΟΗΘΕΙΑ ΓΙΑ ΤΗΝ ΤΟΥΡΚΙΑ

Ως μέρος της προενταξιακής στρατηγικής για την Τουρκία, η Ευρωπαϊκή Ένωση ανέλαβε πρόσφατα ορισμένες πρωτοβουλίες σχετικά με τη χρηματοδοτική βοήθεια προς την Τουρκία. Το Συμβούλιο εξέδωσε κανονισμό για τη θέσπιση της εταιρικής σχέσης προσχώρησης με την Τουρκία και για τη θέσπιση ενιαίου πλαισίου για τον συντονισμό όλων των πόρων για την κοινοτική χρηματοδοτική βοήθεια προς την Τουρκία κατά την προενταξιακή περίοδο (κανονισμός (EΚ) αριθ. 390/2001 της 26ης Φεβρουαρίου 2001, ΕΕ L 58, 28.02.2001, σ. 1-2.) Ο παρών κανονισμός βασίστηκε στον κανονισμό για τις δέκα υποψήφιες χώρες της Κεντρικής και Ανατολικής Ευρώπης (κανονισμός (EΚ) αριθ. 622/98 του Συμβουλίου, ΕΕ L 85, 20.3. 1998, σ.1).

Με βάση τον κανονισμό (EΚ) αριθ. 390/2001 της 26ης Φεβρουαρίου 2001, το Συμβούλιο εξέδωσε απόφαση για τις αρχές, τις προτεραιότητες, τους ενδιάμεσους στόχους και τους όρους που περιέχονται στην εταιρική σχέση προσχώρησης της Τουρκίας (ΕΕ L 85, 24.03.2001, σ. 13). Σκοπός της εταιρικής σχέσης προσχώρησης είναι να καθορίσει, σε ένα ενιαίο πλαίσιο, τους τομείς προτεραιότητας για τη συνέχιση των ενεργειών που προσδιορίζονται στην περιοδική έκθεση 2000 της Επιτροπής για την πορεία της Τουρκίας προς την προσχώρηση στην Ευρωπαϊκή Ένωση. Επίσης αναφέρει τα διαθέσιμα χρηματοδοτικά μέσα που θα εφαρμοστούν για να βοηθήσουν την Τουρκία να υλοποιήσει τις προτεραιότητες και να ανταποκριθεί στις προϋποθέσεις. Οι προτεραιότητες και οι ενδιάμεσοι στόχοι της εταιρικής σχέσης προσχώρησης χωρίζονται σε δύο ομάδες, στις βραχυπρόθεσμες και στις μεσοπρόθεσμες προτεραιότητες.

Σύμφωνα με αυτές τις αποφάσεις, η κοινοτική χρηματοδοτική βοήθεια πρέπει να έχει ως γνώμονα την προσχώρηση. Όπως και για όλες τις άλλες υποψήφιες χώρες, η χρηματοδοτική βοήθεια πρέπει να επικεντρωθεί στις προτεραιότητες που καθορίζονται στην εταιρική σχέση προσχώρησης και που προβλέπονται στο Εθνικό Πρόγραμμα της Τουρκίας για την υιοθέτηση του κεκτημένου.

Ο προτεινόμενος κανονισμός εφαρμόζει επίσης και αναλύει αυτή την προσέγγιση. Κατά την κατάρτιση της παρούσας πρότασης, ελήφθησαν όσο το δυνατόν περισσότερο υπόψη οι καθιερωμένες αρχές και οι στόχοι που έχουν τεθεί για την προενταξιακή βοήθεια στις άλλες υποψήφιες χώρες (χώρες της Κεντρικής και Ανατολικής Ευρώπης, Κύπρο και Μάλτα).

3. ΑΡΧΕΣ ΠΡΟΓΡΑΜΜΑΤΙΣΜΟΥ

Ο νέος κανονισμός θα συμβάλλει στη χρηματοδότηση των προτεραιοτήτων της εταιρικής σχέσης προσχώρησης της Τουρκίας. Οι προτεραιότητες αυτές διακρίνονται σε βραχυπρόθεσμες και μεσοπρόθεσμες και αφορούν τα διάφορα κριτήρια για την προσχώρηση. Δεδομένου ότι η Τουρκία δεν ανταποκρίνεται ακόμη στο πρώτο κριτήριο της Κοπεγχάγης, θα δοθεί ιδιαίτερη προσοχή στην εφαρμογή του προγράμματος πολιτικών μεταρρυθμίσεων. Πρόσφατα άρχισε να λειτουργεί στην Τουρκία ένα πρόγραμμα για την κοινωνία των πολιτών. Ο σκοπός είναι να συνεχιστούν αυτές οι πρωτοβουλίες για την περαιτέρω ανάπτυξη των δημοκρατικών πρακτικών, του κανόνα δικαίου, του ρόλου των κοινωνικών εταίρων και για την ενίσχυση της θεσμικής ικανότητας των μη κυβερνητικών οργανώσεων και των κοινωνικών σχεδίων σε όλα τα επίπεδα.

Ιδιαίτερη έμφαση θα δοθεί επίσης στη διασυνοριακή συνεργασία μεταξύ Τουρκίας και Ευρωπαϊκής Ένωσης, μεταξύ Τουρκίας και άλλων υποψήφιων χωρών και μεταξύ Τουρκίας και άλλων χωρών αυτής της περιοχής. Θα εφαρμοστεί η ίδια διαδικασία που εφαρμόστηκε και για τις άλλες υποψήφιες χώρες. Αυτό σημαίνει ότι μεταξύ των ενεργειών που είναι επιλέξιμες για χρηματοδότηση θα είναι η βελτίωση των υποδομών, η προώθηση της προστασίας του περιβάλλοντος και η γεωργική και αγροτική ανάπτυξη, η βελτίωση των δικτύων ενέργειας και μεταφορών και η κατάργηση των διοικητικών και θεσμικών εμποδίων μεταξύ συνοριακών περιοχών. Τέλος, θα ενισχυθεί η δημιουργία δικτύων και συνδέσμων εκατέρωθεν των συνόρων.

Στόχος είναι επίσης να συμμετέχει η Τουρκία σε ορισμένα οριζόντια προγράμματα για όλες τις υποψήφιες χώρες, όπως τα προγράμματα για την οικονομική ενίσχυση των επιχειρήσεων και για την τελωνειακή συνεργασία.

4. ΕΦΑΡΜΟΓΗ

Όπως για όλες τις υποψήφιες χώρες, τα προγράμματα και τα σχέδια θα περιλαμβάνουν κυρίως στοιχεία για τη δημιουργία θεσμικών οργάνων και επενδύσεων.

Η δημιουργία θεσμικών οργάνων αποτελεί τη διαδικασία που θα βοηθήσει την Τουρκία να αναπτύξει τις δομές, τις στρατηγικές, τους ανθρώπινους πόρους και τις ικανότητες διαχείρισης που απαιτούνται για την ενίσχυση των οικονομικών, κοινωνικών, κανονιστικών και διοικητικών ικανοτήτων της. Προβλέπεται η παροχή χρηματοδοτικής βοήθειας προκειμένου:

α) να εκπληρώσει τους όρους του πρώτου κριτηρίου της Κοπεγχάγης, δηλαδή της σταθερότητας των θεσμών που εγγυώνται τη δημοκρατία, το σεβασμό του κράτους δικαίου, τα ανθρώπινα δικαιώματα και την προστασία των μειονοτήτων. η βοήθεια μπορεί να χορηγηθεί σε δημόσιες αρχές ή μη κυβερνητικές οργανώσεις.

β) να εφαρμόσει το κοινοτικό κεκτημένο και να προετοιμαστεί για τη συμμετοχή της σε πολιτικές της ΕΕ, όπως η οικονομική και κοινωνική συνοχή.

Tα μέσα που πρέπει να εφαρμοστούν είναι δύο ειδών, η ειδική τεχνική βοήθεια και η κατάρτιση.

Η βοήθεια για τις επενδύσεις θα λάβει δύο μορφές:

α) Επενδύσεις για την ενίσχυση της κανονιστικής υποδομής που απαιτείται για την εξασφάλιση της συμμόρφωσης με το κεκτημένο και τις άμεσες επενδύσεις που συνδέονται με το κεκτημένο.

β) Επενδύσεις στον τομέα της οικονομικής και κοινωνικής συνοχής για την εφαρμογή μέτρων παρεμφερών με τα μέτρα που υποστηρίζονται στα κράτη μέλη.

Η Τουρκία θα συνεισφέρει στη χρηματοδότηση των επενδύσεων. Οι άλλες αρχές για τη στήριξη των επενδύσεων θα έχουν σχέση, μεταξύ άλλων, με τη βιωσιμότητα, την προσθετικότητα και τον ανταγωνισμό. Επίσης, όλες οι δράσεις που θα χρηματοδοτηθούν πρέπει να τηρούν τις διατάξεις περί ανταγωνισμού και κρατικών ενισχύσεων που περιλαμβάνονται στις συμφωνίες ΕΚ-Τουρκίας.

Η Επιτροπή θα καταρτίσει και άλλες κατευθυντήριες γραμμές για την εφαρμογή του προγράμματος σύμφωνα με τη διαδικασία διαχείρισης. Οι κανόνες αυτοί θα βασίζονται στις παραπάνω αρχές και θα λαμβάνουν υπόψη την πείρα που έχει αποκτηθεί στα πλαίσια του προγράμματος Phare και των τρεχόντων προγραμμάτων βοήθειας προς την Τουρκία.

5. MΗΧΑΝΙΣΜΟΙ ΚΑΙ ΔΙΑΔΙΚΑΣΙΕΣ

Η χρηματοδοτική βοήθεια για τις δράσεις προτεραιότητας θα διατεθεί με χρηματοδοτικές αποφάσεις της Επιτροπής, μετά τη διατύπωση γνώμης από την επιτροπή Phare που αποτελείται από αντιπροσώπους των κρατών μελών (κανονισμός (EΟΚ) αριθ. 3906/89 του Συμβουλίου, ΕΕ L 375, 23.12.1989, σ.11). Η γνώμη της εν λόγω επιτροπής ζητείται με βάση πρόταση χρηματοδότησης, η οποία περιέχει πληροφορίες για τα προγράμματα ή/και έργα που θα υλοποιηθούν. Για ενέργειες κάτω των 2 εκατ. ευρώ προτείνονται ειδικές ρυθμίσεις.

Οι κανόνες εφαρμογής (ανάθεση με σύμβαση) βασίζονται στο δημοσιονομικό κανονισμό της Ένωσης και στις διαδικασίες που έχουν θεσπιστεί βάσει αυτού του κανονισμού. Πρέπει να εξασφαλιστεί πραγματικός ανταγωνισμός μεταξύ των εταιρειών, των οργανισμών και των θεσμών που ενδιαφέρονται να συμμετάσχουν σε πρωτοβουλίες που χρηματοδοτούνται από το πρόγραμμα. Για τη συμμετοχή στο διαγωνισμό εφαρμόζεται η αρχή της συμμετρίας της συμμετοχής επιχειρήσεων που εδρεύουν στις αντίστοιχες χώρες. Για το σκοπό αυτό προτείνονται τροποποιήσεις του κανονισμού αριθ. 3906/89 του Συμβουλίου για το πρόγραμμα Phare, των κανονισμών του Συμβουλίου για το ISPA και το SARAD και του κανονισμού του Συμβουλίου σχετικά με την υλοποίηση δράσεων στο πλαίσιο της προενταξιακής στρατηγικής για την Κύπρο και τη Μάλτα (κανονισμοί αριθ. 1267/1999, 1268/1999 και 555/2000 του Συμβουλίου, ΕΕ L 161, 26.06.1999, σ.73 και σ. 87, ΕΕ L 68, 16.03.2000 σ. 3). Για την επιλογή των εργοληπτών θα χρησιμοποιηθούν οι τυπικές διαδικασίες. Για ορισμένες κατηγορίες έργων που θα χρηματοδοτηθούν στα πλαίσια της διαδικασίας για τη δημιουργία θεσμικών οργάνων, θα χρειαστούν ειδικές ρυθμίσεις, όπως π.χ. συμφωνίες αδελφοποίησης που έχει συνάψει η Τουρκία με μεμονωμένα κράτη μέλη και που έχει εγκρίνει η Επιτροπή.

Η επιλογή των έργων, η προκήρυξη διαγωνισμών και η ανάθεση συμβάσεων από την Τουρκία πρέπει να εγκριθούν προηγουμένως από την Επιτροπή. Θα ληφθούν υπόψη διάφοροι παράγοντες όπως οι πολιτιστικές και κοινωνικές πτυχές, η ισότητα των δύο φύλων και τα θέματα περιβάλλοντος.

Στα πλαίσια του προγράμματος προενταξιακής βοήθειας ίσως ζητηθεί από τους δικαιούχους να συνεισφέρουν οικονομικά σε κάθε πρόγραμμα ή έργο. Η συγκεκριμένη συνεισφορά θα εξαρτηθεί από τη φύση του προγράμματος και του έργου, π.χ. η ανάπτυξη της κοινωνίας των πολιτών και τα προγράμματα για τη στήριξη των ιδιωτικών επενδύσεων, αναμένεται ότι θα έχουν διαφορετική μεταχείριση.

Για την Τουρκία θα εφαρμοστεί πολιτική αποκέντρωσης της υλοποίησης, όπως θεσπίστηκε και για τις χώρες της Κεντρικής και Ανατολικής Ευρώπης, για την Κύπρο και τη Μάλτα. Συνεπώς, η Τουρκία θα πρέπει να δημιουργήσει ορισμένες υπηρεσίες υλοποίησης (συντονιστής εθνικής βοήθειας, κεντρική μονάδα χρηματοδότησης και ανάθεσης συμβάσεων, εθνικό ταμείο, εθνικό διατάκτη, φορείς υλοποίησης). Η περαιτέρω αποκέντρωση θα εγκρίνεται μόνο από την Επιτροπή για κάθε περίπτωση ξεχωριστά στους τομείς όπου τα κριτήρια που καθορίζονται στο παράρτημα της πρότασης κανονισμού μπορούν να τηρηθούν από την Τουρκία ή/και την αρμόδια υπηρεσία υλοποίησης. Αυτό θα εξασφαλίσει τη χρηστή και αποτελεσματική διαχείριση και τη διαφάνεια της χρησιμοποίησης των πόρων σύμφωνα με τους στόχους των εγκριθέντων προγραμμάτων και έργων. Η Τουρκία πρέπει να αναλάβει την υποχρέωση να τηρεί τα μέτρα εφαρμογής, καθώς και το δημοσιονομικό κανονισμό της Κοινότητας, οπότε εάν δεν τηρούνται οι κανόνες, οι πόροι θα ανακτώνται από την Επιτροπή για τη συνολική αξία της εν λόγω σύμβασης ή χορήγησης. Η Επιτροπή θα εποπτεύει και θα αξιολογεί την εφαρμογή του προγράμματος στα πλαίσια του αποκεντρωμένου συστήματος υλοποίησης.

Tο πρόγραμμα θα υπόκειται σε έλεγχο, εκ των υστέρων αξιολογήσεις και λογιστικούς ελέγχους τόσο από την Επιτροπή, όσο και από το Ελεγκτικό Συνέδριο. Οι δαπάνες τεχνικής βοήθειας και στήριξης που αφορούν προγράμματα και έργα θα είναι επιλέξιμες μέσω της διαδικασίας αυτής.

Tο πρόγραμμα πρέπει να αναθεωρηθεί πριν από την 1η Ιανουαρίου 2006. Πριν από την 1η Ιουλίου 2005 θα υποβληθεί στο Συμβούλιο για το σκοπό αυτό μία έκθεση αξιολόγησης.

6. ΟΡΟΙ ΧΡΗΜΑΤΟΔΟΤΗΣΗΣ

Η πρόταση κανονισμού καθορίζει υπό ποίους όρους θα χορηγηθεί η κοινοτική βοήθεια για τη χρηματοδότηση προγραμμάτων και έργων. Σε περίπτωση που λείπει ένα στοιχείο που είναι βασικό για να συνεχιστεί η χορήγηση της προενταξιακής βοήθειας, το Συμβούλιο θα λάβει, με βάση πρόταση της Επιτροπής, τα κατάλληλα μέτρα όσον αφορά τη χορηγούμενη προενταξιακή βοήθεια. Μεταξύ των στοιχείων που θεωρούνται βασικά είναι η μη τήρηση των υποχρεώσεων που προβλέπονται στις συμφωνίες ΕΚ-Τουρκίας (συμφωνία σύνδεσης, Τελωνειακή Ένωση και όλες οι σχετικές συμφωνίες και πράξεις) ή/και η έλλειψη προόδου όσον αφορά την εκπλήρωση των κριτηρίων της Κοπεγχάγης. Κατ´αυτόν τον τρόπο θα διασφαλιστεί ή τήρηση των δημοκρατικών αρχών, του κράτους δικαίου, των ανθρωπίνων δικαιωμάτων και των θεμελιωδών ελευθεριών, και του διεθνούς δικαίου.

Θα υπάρχουν επίσης ειδικοί όροι για κάθε πρόγραμμα ή έργο, όπως π.χ. σχετικά με τη βιωσιμότητα, τη συγχρηματοδότηση και τη διάρκεια της σύμβασης.

7. ΔΗΜΟΣΙΟΝΟΜΙΚΟ ΠΛΑΙΣΙΟ

Ο γενικός προϋπολογισμός της Ευρωπαϊκής Ένωσης περιλαμβάνει ένα νέο κονδύλιο "προενταξιακή στρατηγική για την Τουρκία". Σκοπός αυτού του κονδυλίου είναι να εξασφαλίσει η προσέγγιση που βασίζεται στη διαδικασία προσχώρησης της Τουρκίας. Επίσης, συγκεντρώνει διάφορους δημοσιονομικούς πόρους σε ένα ενιαίο πλαίσιο, ούτως ώστε τα προγράμματα χρηματοδοτικής βοήθειας για την Τουρκία να αποβούν αποτελεσματικότερα. Στη γνώμη του για τον κανονισμό περί ενιαίου πλαισίου, το Ευρωπαϊκό Κοινοβούλιο υποστήριξε αυτή την προσέγγιση.

Επί του παρόντος, η βοήθεια παρέχεται στο MEDA (κανονισμός (EΚ) αριθ. 1488/96 του Συμβουλίου, ΕΕ L 189, 30.07.1996, σ.1) και στα δύο προγράμματα ευρωπαϊκής στρατηγικής σχετικά με την εφαρμογή δράσεων που αποβλέπουν στην εμβάθυνση της τελωνειακής ένωσης ΕΚ-Τουρκίας και την εφαρμογή δράσεων με στόχο την οικονομική και κοινωνική ανάπτυξη της Τουρκίας (κανονισμοί (EΚ) αριθ. 764/2000 και 257/2001 του Συμβουλίου, ΕΕ L 94, 14.04.2000, σ.6, και ΕΕ L 39, 09.02.2001, σ. 1). Το κάθε πρόγραμμα έχει δικές του διαδικασίες και στόχους, ορισμένοι από τους οποίους ωστόσο αντιστοιχούν στις προτεραιότητες που έχουν τεθεί στην εταιρική σχέση προσχώρησης, όπως η ενίσχυση για την εναρμόνιση της τουρκικής νομοθεσίας, τη συνεργασία σε διάφορους τομείς του κοινοτικού κεκτημένου και τη συμβολή στη μείωση των περιφερειακών ανισοτήτων. Πράγματι, αρκετά μεμονωμένα έργα έχουν ήδη πραγματοποιηθεί τον τελευταίο καιρό, γεγονός που στηρίζει την εφαρμογή της εταιρικής σχέσης προσχώρησης με την Τουρκία (πρότυπα και δοκιμές, περιφερειακή ανάπτυξη, ανάπτυξη του ανθρώπινου δυναμικού, βελτίωση των υπηρεσιών επιθεώρησης των τροφίμων, κ.λπ).

Ο προτεινόμενος κανονισμός θα αποτελέσει τη νομική βάση για το νέο κονδύλιο του προϋπολογισμού για την Τουρκία. Συγχρόνως, θα καταργηθούν οι δύο κανονισμοί για την ευρωπαϊκή στρατηγική. Οι σχετικές πιστώσεις του προϋπολογισμού και τα χρηματοδοτικά ποσά για την Τουρκία βάσει του προγράμματος MEDA θα μεταφερθούν στο νέο κονδύλιο του προϋπολογισμού. Ωστόσο, η Τουρκία, ως τμήμα της διαδικασίας της Βαρκελώνης, θα παραμείνει επιλέξιμη για χρηματοδότηση βάσει της ρύθμισης MEDA όσον αφορά ενέργειες περιφερειακού ενδιαφέροντος (δημιουργία δικτύων. στατιστική συνεργασία. συνεργασία σε θέματα δικαιοσύνης και εσωτερικά θέματα).

Στις δημοσιονομικές προοπτικές 2000-2006, η προενταξιακή χρηματοδοτική βοήθεια διπλασιάστηκε για όλες τις υποψήφιες χώρες. Οι χρηματοδοτικές πιστώσεις για την Τουρκία ως υποψήφια χώρα διπλασιάστηκαν επίσης το 2000 και το 2001 σε σύγκριση με τον ετήσιο μέσο όσο των πιστώσεων της προηγούμενης περιόδου (1996 - 1999). Για το υπόλοιπο τμήμα της ισχύουσας χρηματοδοτικής προοπτικής σκοπός είναι να διατηρηθεί ο ίδιος στόχος για την Τουρκία, ενώ θα συγκεντρωθεί η προσοχή στη σημείωση προόδου όσον αφορά την εφαρμογή των υποχρεώσεων που εκκρεμούν από τα προηγούμενα έτη.

8. ΑΝΑΛΥΣΗ ΤΟΥ ΠΡΟΤΕΙΝΟΜΕΝΟΥ ΚΑΝΟΝΙΣΜΟΥ

Πεδίο εφαρμογής (άρθρο 1)

Το προτεινόμενο πεδίο εφαρμογής της μη επιστρεπτέας ενίσχυσης είναι παρόμοιο με εκείνο που ισχύει για τις άλλες υποψήφιες χώρες.

Η χρηματοδοτική βοήθεια θα διατεθεί μόνο για τις προτεραιότητες της εταιρικής σχέσης προσχώρησης, κυρίως μέσω της στήριξης για τη δημιουργία θεσμικών οργάνων και επενδύσεων. Επειδή η κοινωνία των πολιτών πρέπει να αναπτυχθεί περισσότερο στην Τουρκία, θα αναληφθούν στον τομέα αυτό περισσότερες ειδικές δράσεις. Οι δράσεις που υποστηρίζονται αφορούν το πρώτο κριτήριο της Κοπεγχάγης (πληροφόρηση, εκπαίδευση και κατάρτιση) καθώς και τις ΜΚΟ, και ιδίως τις γυναικείες ΜΚΟ.

Άλλες ειδικές δράσεις προϋποθέτουν χρηματοδοτική βοήθεια, προκειμένου να συμμετάσχει η Τουρκία σε κοινοτικά προγράμματα και οργανισμούς καθώς και διασυνοριακή συνεργασία. Τα κοινά έργα ιδίως πρέπει να αναπτυχθούν με το Phare (διασυνοριακή συνεργασία) και το πρόγραμμα Interreg της ΕΕ.

Η δημιουργία θεσμικών οργάνων θα πραγματοποιηθεί με ρυθμίσεις αδελφοποίησης, ειδική τεχνική βοήθεια και κατάρτιση. Η στήριξη των επενδύσεων θα περιλαμβάνει κυρίως προμήθειες και εργασίες. Η Τουρκία πρέπει να συνεισφέρει στη χρηματοδότηση των επενδύσεων.

Θα υπάρχει συντονισμός και ανταλλαγή πληροφοριών για τα προγράμματα και τα έργα με τους άλλους χορηγούς.

Αναστολή της Βοήθειας (άρθρο 4)

Η βοήθεια μπορεί να αναστέλλεται εάν η πρόοδος που σημειώνεται σε σχέση με τα κριτήρια της Κοπεγχάγης δεν είναι αρκετή, ή εάν λείπουν βασικά στοιχεία κατά την εφαρμογή των συμφωνιών μεταξύ ΕΚ-Τουρκίας. Η αρχή αυτή καθορίζεται στον κανονισμό περί ενιαίου πλαισίου για την Τουρκία. Η παραπομπή στο σχετικό άρθρο του εν λόγω κανονισμού επιβεβαιώνει ότι η προϋπόθεση αυτή ισχύει για τη βοήθεια στα πλαίσια αυτού του νέου προγράμματος προενταξιακής χρηματοδοτικής βοήθειας για την Τουρκία.

Υλοποίηση (άρθρα 3, 5-6, 9-10)

Η επιτροπή Phare θα επικουρεί την Επιτροπή κατά την υλοποίηση της βοήθειας. Θα εκφέρει γνώμη για τις γενικές κατευθυντήριες γραμμές που πρέπει να θεσπιστούν και για τις χρηματοδοτικές αποφάσεις σχετικά με τις μη επιστρεπτέες ενισχύσεις. Οι διατάξεις για την εκτίμηση των προγραμμάτων και των έργων είναι παρόμοιες με αυτές των δύο κανονισμών για την ευρωπαϊκή στρατηγική.

Η επιλογή των έργων, η προκήρυξη διαγωνισμών και η σύναψη συμβάσεων από την Τουρκία θα υπόκεινται σε προηγούμενη έγκριση της Επιτροπής. Θα χρησιμοποιηθούν τυπικές διαδικασίες και συμβάσεις.

Σύμφωνα με την προσέγγιση για τις άλλες υποψήφιες χώρες, η Επιτροπή μπορεί μελλοντικά να αποφασίσει να άρει την προηγούμενη έγκριση σχετικά με την εκπλήρωση ορισμένων όρων που είναι ίδιοι για την Τουρκία με τους όρους που ισχύουν για τις άλλες υποψήφιες χώρες (βλέπε παράρτημα του κανονισμού).

Η βοήθεια για τις καθορισμένες προτεραιότητες θα χορηγηθεί με δημοσιονομικές αποφάσεις βάσει διαδικασίας επιτροπολογίας. Εκτός από την εταιρική σχέση προσχώρησης, σημαντικά έγγραφα που υποστηρίζουν τη διαδικασία προγραμματισμού είναι η περιοδική έκθεση της Επιτροπής για την Τουρκία, το τουρκικό εθνικό πρόγραμμα για την υιοθέτηση του κεκτημένου, η κοινοποίηση και το προενταξιακό οικονομικό πρόγραμμα, η αξιολόγηση της σταθερότητας του μακροοικονομικού και χρηματοπιστωτικού τομέα, η κοινή αξιολόγηση της πολιτικής για την απασχόληση ΕΕ-Τουρκίας και άλλες εκθέσεις εμπειρογνωμόνων στον τομέα της δικαιοσύνης και των εσωτερικών υποθέσεων. Τα αποτελέσματα των συνεδριάσεων των διαφόρων υποεπιτροπών στα πλαίσια της επιτροπής σύνδεσης ΕΚ-Τουρκίας θα αποτελέσουν επίσης κατάλληλη πηγή πληροφοριών για τον ετήσιο προγραμματισμό.

Η Επιτροπή θα υποβάλλει ετήσια έκθεση στα άλλα όργανα σχετικά με την υλοποίηση της βοήθειας, η οποία μπορεί να αποτελέσει μέρος της έκθεσης Phare για την προενταξιακή βοήθεια. Η έκθεση αυτή θα περιέχει λεπτομερείς πληροφορίες για τα προγράμματα και τα έργα που χρηματοδοτήθηκαν κατά τη διάρκεια του έτους, καθώς και πληροφορίες σχετικά με τα αποτελέσματα του ελέγχου και της αξιολόγησης. Όπως και για το Phare, η Επιτροπή και το Ελεγκτικό Συνέδριο θα πραγματοποιούν επιτόπιους ελέγχους. Επίσης θα συσταθούν κοινές επιτροπές παρακολούθησης.

Προβλέπεται η διενέργεια επιτόπιων ελέγχων και επιθεωρήσεων με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και άλλες παρατυπίες. Επίσης, προβλέπεται η ανακοίνωση μεμονωμένων περιπτώσεων παρατυπιών και η καθιέρωση ενός συστήματος για τη διαχείριση των πληροφοριών στον τομέα αυτόν.

Εξάλλου θα αναληφθούν δραστηριότητες πληροφόρησης. Το πρόγραμμα μπορεί επίσης να χρηματοδοτήσει και να υποστηρίξει δραστηριότητες που σχετίζονται με τις δομές διαχείρισης της βοήθειας, όπως για παράδειγμα τη σύσταση κεντρικής μονάδας οικονομικών και συμβάσεων και εθνικού ταμείου στην Τουρκία.

Συμμετοχή σε συμβάσεις (άρθρα 7 και 12)

Σύμφωνα με το νέο πρόγραμμα, τα φυσικά και νομικά πρόσωπα των κρατών μελών, της Τουρκίας και των υποψήφιων χωρών μπορούν να συμμετέχουν σε διαγωνισμούς. Λόγω της στενής γεωγραφικής σχέσης με την Τουρκία, προτείνεται να ισχύει το ίδιο και για τους φορείς που αναπτύσσουν δραστηριότητες στις χώρες που υπάγονται στα προγράμματα MEDA και CARDS. Οι δικαιούχοι βάσει του προγράμματος TACIS θα μπορούσαν, σε ειδική βάση, να καλούνται να συμμετάσχουν σε διαγωνισμούς, εφόσον διαθέτουν την ειδική πείρα που απαιτούν αυτές οι χώρες. Παρόμοιες διατάξεις υπάρχουν και για τη Τουρκία στα πλαίσια αυτού του προγράμματος.

Ο προτεινόμενος κανονισμός θα επιτρέπει επίσης στις τουρκικές εταιρείες να συμμετέχουν σε διαγωνισμούς στο πλαίσιο του προγράμματος PHARE και των χρηματοδοτικών μέσων ISPA και SAPARD. Προτείνεται οι εταιρείες που ευρίσκονται σε όλες τις υποψήφιες χώρες να μπορούν να συμμετέχουν στα προγράμματα βοήθειας για την Τουρκία και τη Μάλτα. Προφανώς, οι τουρκικές εταιρείες θα εξακολουθήσουν να έχουν τη δυνατότητα συμμετοχής σε δραστηριότητες που χρηματοδοτούνται μέσω των προγραμμάτων MEDA.

Μεταβατικές ρυθμίσεις (άρθρο 11)

Οι δύο κανονισμοί για την ευρωπαϊκή στρατηγική πρέπει να καταργηθούν λόγω της νέας προσέγγισης. Προτείνονται μεταβατικές ρυθμίσεις για τα προγράμματα και τα έργα για τα οποία οι διαδικασίες που οδηγούν στην απόφαση χρηματοδότησης της Επιτροπής έχουν αρχίσει αλλά δεν έχουν ολοκληρωθεί κατά τον χρόνο έναρξης ισχύος του νέου αυτού προγράμματος.

2001/0097 (CNS)

Πρόταση για

ΚΑΝΟΝΙΣΜΟ του ΣΥΜΒΟΥΛΙΟΥ

για την παροχή προενταξιακής χρηματοδοτικής βοήθειας στην Τουρκία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [1],

[1] ΕΕ C [...], [2001], σ. [...].

τη γνώμη του Ευρωπαϊκού Κοινοβουλίου [2],

[2] ΕΕ C [...], [2001], σ. [...].

Εκτιμώντας τα ακόλουθα:

(1) Οι όροι τους οποίους πρέπει να πληρούν οι υποψήφιες χώρες που έχουν υποβάλει αίτηση να προσχωρήσουν στην Ευρωπαϊκή Ένωση καθορίστηκαν κατά το Ευρωπαϊκό Συμβούλιο της Κοπεγχάγης τον Ιούνιο του 1993.

(2) Tο Ευρωπαϊκό Συμβούλιο του Ελσίνκι του Δεκεμβρίου 1999 δήλωσε ότι η Τουρκία είναι υποψήφιο κράτος που προορίζεται να προσχωρήσει στην Ένωση με βάση τα ίδια κριτήρια τα οποία ισχύουν για τα λοιπά υποψήφια κράτη και ότι, με βάση την υφιστάμενη ευρωπαϊκή στρατηγική για την Τουρκία, όπως και για άλλα υποψήφια κράτη, θα ισχύει μία προενταξιακή στρατηγική για την ενθάρρυνση και στήριξη των μεταρρυθμίσεών της.

(3) Το Ευρωπαϊκό Συμβούλιο της Νίκαιας του Δεκεμβρίου 2000 υποδέχθηκε ευνοϊκά την πρόοδο που σημειώθηκε όσον αφορά την εφαρμογή της προενταξιακής στρατηγικής για την Τουρκία.

(4) Επειδή η Τουρκία δεν πληροί ακόμη τα πολιτικά κριτήρια της Κοπεγχάγης, η Κοινότητα ζήτησε από αυτή να βελτιώσει και να προωθήσει τις δημοκρατικές πρακτικές της και την τήρηση των θεμελιωδών ανθρωπίνων δικαιωμάτων και να επιδιώξει τη στενότερη συμμετοχή της κοινωνίας των πολιτών σ' αυτή τη διαδικασία.

(5) Ο ακρογωνιαίος λίθος της προενταξιακής στρατηγικής είναι η εταιρική σχέση προσχώρησης, που καταρτίστηκε με βάση τα συμπεράσματα του προηγούμενου Ευρωπαϊκού Συμβουλίου και περιλαμβάνει προτεραιότητες στις οποίες πρέπει να επικεντρωθεί η προετοιμασία για την προσχώρηση σύμφωνα με τα πολιτικά και οικονομικά κριτήρια και τις υποχρεώσεις των κρατών μελών.

(6) Για την Τουρκία, τη νομική βάση για τη θέσπιση της εταιρικής σχέσης προσχώρησης και το ενιαίο πλαίσιο για το συντονισμό όλων των πόρων της προενταξιακής χρηματοδοτικής βοήθειας παρέχει ο κανονισμός (EΚ) αριθ. 390/2001 του Συμβουλίου της 26ης Φεβρουαρίου 2001 για την παροχή ενίσχυσης στην Τουρκία στο πλαίσιο της προενταξιακής στρατηγικής, και ιδίως για τη θέσπιση εταιρικής σχέσης προσχώρησης [3];

[3] ΕΕ L 58, 28.02.2001, σ. 1.

(7) Οι αρχές, οι προτεραιότητες, οι ενδιάμεσοι στόχοι και οι όροι για την εταιρική σχέση προσχώρησης της Τουρκίας περιλαμβάνονται στην απόφαση 2001/235/EΚ του Συμβουλίου της 24.03.2001 για τις αρχές, τις προτεραιότητες, τους ενδιάμεσους στόχους και τους όρους που περιέχονται στην εταιρική σχέση προσχώρησης της Δημοκρατίας της Τουρκίας [4]. Όπως για τα λοιπά υποψήφια κράτη, η βοήθεια της Ευρωπαϊκής Ένωσης προς την Τουρκία θα επικεντρωθεί στις προτεραιότητες που τίθενται στην εταιρική σχέση προσχώρησης.

[4] ΕΕ L 85 , 24.03.2001, σ.13.

(8) Η κοινοτική βοήθεια θα υλοποιηθεί κυρίως με τη δημιουργία θεσμικών οργάνων και επενδύσεων ώστε να εξασφαλιστεί η συμμόρφωση με το κοινοτικό κεκτημένο.

(9) Η Κοινότητα θα αναλάβει ειδικές ενέργειες για να εξασφαλίσει την ανάπτυξη της κοινωνίας των πολιτών στην Τουρκία.

(10) Η διασυνοριακή συνεργασία, ιδίως στα πλαίσια των συνόρων μεταξύ Τουρκίας και Ευρωπαϊκής Ένωσης, μεταξύ Τουρκίας και των λοιπών υποψήφιων κρατών και μεταξύ Τουρκίας και των λοιπών χωρών της περιοχής, θα αποτελέσει επίσης το αντικείμενο ειδικών ενεργειών.

(11) Η Κοινότητα θα συγχρηματοδοτήσει τη συμμετοχή της Τουρκίας σε κοινοτικά προγράμματα και οργανισμούς.

(12) Προϋπόθεση για την κοινοτική βοήθεια είναι η συμμόρφωση με τις υποχρεώσεις που περιλαμβάνονται στις Συμφωνίες ΕΚ-Τουρκίας και τους όρους που τίθενται στον κανονισμό (EΚ) αριθ. 390/2001 του Συμβουλίου της 26ης Φεβρουαρίου 2001, στην απόφαση 2001/235/EΚ του Συμβουλίου και στον παρόντα κανονισμό.

(13) Η Επιτροπή θα υλοποιήσει τη βοήθεια σύμφωνα με τον δημοσιονομικό κανονισμό που εφαρμόζεται στον γενικό προϋπολογισμό της Ευρωπαϊκής Ένωσης [5].

[5] ΕΕ L 356, 31.12.1977 σ.1, όπως τροποποιήθηκε τελευταία από τον κανονισμό (EΚ) αριθ. 2673/1999 του Συμβουλίου της 13ης Δεκεμβρίου 1999, ΕΕ L 326, 18.12. 1999, σ. 1.

(14) Τα μέτρα που είναι αναγκαία για την εφαρμογή του παρόντος κανονισμού πρέπει να εγκριθούν σύμφωνα με την απόφαση αριθ. 1999/468/ΕΚ του Συμβουλίου της 28ης Ιουνίου 1999 για τον καθορισμό των διαδικασιών άσκησης των εκτελεστικών αρμοδιοτήτων που ανατίθενται στην Επιτροπή [6].

[6] EE L 269, 19.10.1999, σ. 45

(15) Όπως και για τα φυσικά και νομικά πρόσωπα των κρατών μελών και της Τουρκίας, η συμμετοχή σε διαγωνισμούς θα είναι ανοικτή στα φυσικά και νομικά πρόσωπα των λοιπών υποψήφιων κρατών και των κρατών για τα οποία ισχύουν συνοδευτικά χρηματοδοτικά και τεχνικά μέσα (MEDA) για τη μεταρρύθμιση των οικονομικών και κοινωνικών δομών στα πλαίσια της Ευρω-μεσογειακής εταιρικής σχέσης [7] και την παροχή βοήθειας προς την Αλβανία, Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την πρώην Γιουγκοσλαβική Δημοκρατία της Μακεδονίας (CARDS) [8] και, εφόσον απαιτείται ειδική πείρα, των χωρών της Ανατολικής Ευρώπης και της Κεντρικής Ασίας σύμφωνα με τις διατάξεις για τη χορήγηση συνδρομής στα κράτη εταίρους της Ανατολικής Ευρώπης και της Κεντρικής Ασίας [9]. Για λόγους συμμετρίας, παρόμοιες διατάξεις θα πρέπει να εισαχθούν και στα προγράμματα βοήθειας προς τις λοιπές υποψήφιες χώρες.

[7] ΕΕ L 189, 30.07.1996, σ.1, όπως τροποποιήθηκε τελευταία από τον κανονισμό (EΚ) αριθ. 2698/2000 του Συμβουλίου της 27ης Νοεμβρίου 2000, ΕΕ L 311, 12.12.2000, σ. 1.

[8] ΕΕ L 306, 7.12.2000, σ. 1.

[9] ΕΕ L 12, 18.01.2000, σ. 1.

(16) Η Επιτροπή θα καταρτίσει κατευθυντήριες γραμμές για τον προγραμματισμό και την υλοποίηση της βοήθειας σύμφωνα με τη διαδικασία διαχείρισης.

(17) Η Επιτροπή επικουρείται κατά την υλοποίηση της κοινοτικής βοήθειας από την επιτροπή που έχει συσταθεί στα πλαίσια του κανονισμού (EΟΚ) αριθ. 3906/89 του Συμβουλίου της 18ης Δεκεμβρίου 1989 σχετικά με την οικονομική ενίσχυση υπέρ ορισμένων χωρών της Κεντρικής και Ανατολικής Ευρώπης [10]. Tα μέτρα θεσπίζονται σύμφωνα με την απόφαση 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [11];

[10] ΕΕ L 375, 23.12.1989, σ. 11 όπως τροποποιήθηκε τελευταία από τον κανονισμό (EΚ) αριθ. 2666/2000 του Συμβουλίου της 5ης Δεκεμβρίου 2000, ΕΕ L 306, 7.12.2000, σ. 1.

[11] ΕΕ L 184, 17.7.1999, σ. 23.

(18) Η διαχείριση της προενταξιακής βοήθειας θα μεταφερθεί σταδιακά στην Τουρκία, αφού ληφθούν υπόψη οι ικανότητές της όσον αφορά τη διαχείριση και το δημοσιονομικό έλεγχο, ούτως ώστε να μπορεί να συμμετέχει περισσότερο στη διαδικασία προενταξιακής βοήθειας.

(19) Οι σημερινές διάφορες πηγές χρηματοδοτικής βοήθειας προς την Τουρκία πρέπει να συγκεντρωθούν, ούτως ώστε, εφόσον η Τουρκία εξακολουθεί να πληροί τους όρους βάσει του κανονισμού (EΚ) αριθ. 1488/96 του Συμβουλίου, να καταργηθούν ο κανονισμός (EΚ) αριθ. 764/2000 του Συμβουλίου της 10ης Απριλίου 2000 σχετικά με την εφαρμογή δράσεων που αποβλέπουν στην εμβάθυνση της τελωνειακής ένωσης ΕΚ-Τουρκίας [12] και ο κανονισμός (EΚ) αριθ. 257/2001 του Συμβουλίου της 22ας Ιανουαρίου 2001 περί εφαρμογής δράσεων με στόχο την οικονομική και κοινωνική ανάπτυξη της Τουρκίας [13].

[12] ΕΕ L 94, 14.4.2000, σ. 6.

[13] ΕΕ L 39, 9.02.2001, σ. 1.

(20) Θα καταρτίζονται ετήσιες εκθέσεις για την εφαρμογή του προγράμματος βοήθειας και έως το τέλος του 2005 θα υποβληθεί έκθεση αξιολόγησης, ώστε πριν από τις 30 Ιουνίου 2006 να πραγματοποιηθεί μία επανεξέταση.

(21) Στις δημοσιονομικές προοπτικές 2000 - 2006, η προενταξιακή χρηματοδοτική βοήθεια διπλασιάστηκε για τις υποψήφιες χώρες. μετά το Ευρωπαϊκό Συμβούλιο του Ελσίνκι, στόχος θα είναι, στο πλαίσιο των κανονικών διαδικασιών του προϋπολογισμού, η αρχή αυτή να εφαρμοστεί για την Τουρκία και να συνεχίσει να εφαρμόζεται κατά την υπόλοιπη περίοδο των τρεχουσών δημοσιονομικών προοπτικών.

(22) Η Συνθήκη δεν προβλέπει άλλες εξουσίες εκτός από αυτές του άρθρου 308 για την έκδοση του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα θα παράσχει προενταξιακή χρηματοδοτική βοήθεια στην Τουρκία για να στηρίξει τις προτεραιότητες που καθορίζονται στην εταιρική σχέση προσχώρησης της Τουρκίας.

Άρθρο 2

1. Η βοήθεια:

- θα αποτελείται από μη επιστρεπτέες ενισχύσεις.

- θα υλοποιηθεί με προγράμματα ή έργα χρηματοδότησης που αποσκοπούν στην εκπλήρωση των κριτηρίων για την προσχώρηση, και σύμφωνα με τις αρχές προγραμματισμού και υλοποίησης που καθορίζονται στις κατευθυντήριες γραμμές που θα εκδώσει η Επιτροπή σύμφωνα με τη διαδικασία που αναφέρεται στο άρθρο 9 παράγραφος 2.

- μπορεί να λαμβάνει τη μορφή υπηρεσιών, προμηθειών και εργασιών.

- σε περίπτωση επενδύσεων, δεν μπορεί να καλύπτει την αγορά οικοπέδων ή κτιρίων.

Άρθρο 3

1. Μπορεί να ζητηθεί από τους δικαιούχους της βοήθειας χρηματοδοτική συνεισφορά σε κάθε πρόγραμμα ή έργο. Η συνεισφορά θα εξαρτάται από τη φύση του προγράμματος ή του έργου. Σε εξαιρετικές περιπτώσεις, για τα προγράμματα ή έργα που αποσκοπούν στην ανάπτυξη της κοινωνίας των πολιτών, η συνεισφορά μπορεί να γίνει σε είδος.

2. Η βοήθεια καλύπτει τις δαπάνες για τη στήριξη του προγραμματισμού, τις δραστηριότητες επικοινωνίας και πληροφόρησης και την παρακολούθηση, την επιθεώρηση, τον λογιστικό έλεγχο και την αξιολόγηση των προγραμμάτων και έργων.

3. Η βοήθεια μπορεί να είναι είτε ανεξάρτητη είτε να λάβει τη μορφή συγχρηματοδότησης με τα κράτη μέλη, την Ευρωπαϊκή Τράπεζα Επενδύσεων, τρίτες χώρες ή πολυμερείς φορείς.

4. Μπορούν να αναζητηθούν δυνατότητες συγχρηματοδότησης από άλλες πηγές, ιδίως από τα κράτη μέλη.

5. Η Κοινότητα θα συμβάλει στα έξοδα για τη διαχείριση της βοήθειας.

Άρθρο 4

Η χρηματοδότηση των προγραμμάτων και έργων υπόκειται στην τήρηση των δεσμεύσεων που περιέχονται στη συμφωνία σύνδεσης ΕΚ-Τουρκίας, στην απόφαση περί τελωνειακής ένωσης και σε όλες τις άλλες σχετικές συμφωνίες και αποφάσεις, και των όρων που καθορίζονται στο άρθρο 4 του κανονισμού (EΚ) αριθ. 390/2001 της 26ης Φεβρουαρίου 2001, στην εταιρική σχέση προσχώρησης της Τουρκίας και στον παρόντα κανονισμό.

Άρθρο 5

1. Η Επιτροπή υλοποιεί την κοινοτική συνδρομή σύμφωνα με τους κανόνες διαφάνειας και τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων, και ειδικότερα το άρθρο 114.

2. Κατά την αξιολόγηση των προγραμμάτων και έργων θα ληφθούν υπόψη, μεταξύ άλλων, τα εξής:

α) η αποτελεσματικότητα και η βιωσιμότητά τους.

β) οι πολιτιστικές και κοινωνικές πτυχές, η ισότητα μεταξύ των δύο φύλων και τα θέματα του περιβάλλοντος.

γ) η διατήρηση και η προστασία του περιβάλλοντος με βάση τις αρχές της αειφόρου ανάπτυξης.

δ) η θεσμική ανάπτυξη που είναι απαραίτητη για την επίτευξη των στόχων των προγραμμάτων και των έργων.

ε) η πείρα σε προγράμματα και έργα του ίδιου τύπου.

Άρθρο 6

1. Η επιλογή των έργων, η προκήρυξη διαγωνισμών και η ανάθεση δημόσιων συμβάσεων από την Τουρκία υπόκειται σε προηγούμενη έγκριση της Επιτροπής.

2. Ωστόσο, η Επιτροπή δύναται, αφού εξετάσει για κάθε επιμέρους περίπτωση την ικανότητα διαχείρισης εθνικών και τομεακών προγραμμάτων ή/και έργων, τις διαδικασίες δημοσιονομικού ελέγχου και τις διαρθρώσεις που συνδέονται με τα δημόσια οικονομικά, να αποφασίσει να παρεκκλίνει από την απαιτούμενη διαδικασία προηγούμενης έγκρισης, που προβλέπεται στην παράγραφο 1, και να αναθέσει την αποκεντρωμένη διαχείριση της βοήθειας σε εκτελεστικούς φορείς της Τουρκίας. Προϋπόθεση για την παραχώρηση αυτής της παρέκκλισης είναι να πληρούνται:

α) τα ελάχιστα κριτήρια αξιολόγησης της ικανότητας των εκτελεστικών φορέων της Τουρκίας να διαχειρίζονται τη βοήθεια, καθώς και οι ελάχιστες προϋποθέσεις που ισχύουν γι' αυτούς τους φορείς που παρατίθενται στο παράρτημα.

β) οι ειδικές προϋποθέσεις όσον αφορά, μεταξύ άλλων, την προκήρυξη διαγωνισμών, τη διαλογή και αξιολόγηση των προσφορών, την ανάθεση των συμβάσεων και την εφαρμογή των κοινοτικών οδηγιών στον τομέα των κρατικών προμηθειών, οι οποίες πρέπει να περιλαμβάνονται στις συμφωνίες χρηματοδότησης με την Τουρκία.

Άρθρο 7

1. Η χορήγηση βοήθειας άνω των 2.000.000 ευρώ πραγματοποιείται με αποφάσεις χρηματοδότησης που εκδίδει η Επιτροπή σύμφωνα με τη διαδικασία που αναφέρεται στο άρθρο 9 παράγραφος 2. Για τον σκοπό αυτό, η Επιτροπή υποβάλλει στην επιτροπή που αναφέρεται στο άρθρο 9 πρόταση χρηματοδότησης που περιγράφει τα προγράμματα ή/και τα έργα που πρέπει να υλοποιηθούν.

Η Επιτροπή ενημερώνει την επιτροπή που αναφέρεται στο άρθρο 9, τουλάχιστον μία εβδομάδα νωρίτερα, σχετικά με τις αποφάσεις χρηματοδότησης που προτίθεται να λάβει όσον αφορά προγράμματα και έργα αξίας κάτω των 2.000.000 ευρώ.

2. Η Επιτροπή δύναται να εγκρίνει, χωρίς να ζητήσει τη γνώμη της επιτροπής που αναφέρεται στο άρθρο 9, συμπληρωματικές μη επιστρεπτέες ενισχύσεις που είναι απαραίτητες για την κάλυψη υπερβάσεων που προβλέπονται ή που καταγράφονται στο πλαίσιο των προγραμμάτων ή έργων, εφόσον η υπέρβαση δεν υπερβαίνει το 20% της αρχικής μη επιστρεπτέας ενίσχυσης που προέβλεπε η απόφαση χρηματοδότησης.

3. Κάθε συμφωνία χρηματοδότησης ή σύμβαση που συνάπτεται στο πλαίσιο του παρόντος κανονισμού προβλέπει ότι η Επιτροπή και το Ελεγκτικό Συνέδριο πραγματοποιούν επιτόπιους ελέγχους σύμφωνα με τις διαδικασίες που καθορίζονται από την Επιτροπή βάσει των ισχυόντων κανόνων, και ειδικότερα τις διαδικασίες του δημοσιονομικού κανονισμού που εφαρμόζεται στον γενικό προϋπολογισμό της Ευρωπαϊκής Ένωσης.

4. Για να εξασφαλιστεί η αποτελεσματική προστασία των οικονομικών συμφερόντων της Κοινότητας, η Επιτροπή ενδέχεται να πραγματοποιεί επιτόπου ελέγχους και επιθεωρήσεις, σύμφωνα με την απόφαση 2185/96/ΕΚ του Συμβουλίου, της 11ης Νοεμβρίου 1996 σχετικά με την παρακολούθηση και τους επιτόπιους ελέγχους που διεξάγει η Επιτροπή για την προστασία των οικονομικών συμφερόντων των Ευρωπαϊκών Κοινοτήτων από απάτες και άλλες παρατυπίες [14].

[14] EE L 292, 15.11.1996, σ. 2

5. Προβλέπεται η εφαρμογή του άρθρου 15 παράγραφος 3 του κανονισμού 2222/2000/ΕΚ της Επιτροπής, της 7ης Ιουνίου 2000, για τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο [15], συμπεριλαμβανομένης της ανακοίνωσης μεμονωμένων περιπτώσεων παρατυπίας και η καθιέρωση ενός συστήματος για τη διαχείριση των πληροφοριών στον τομέα αυτόν.

[15] EE L 253, 07.10.2000, σ. 5

6. Εφόσον τα προγράμματα και τα έργα αποτελούν το αντικείμενο συμφωνιών χρηματοδότησης μεταξύ της Κοινότητας και της Τουρκίας, οι συμφωνίες αυτές προβλέπουν ότι η καταβολή φόρων, δασμών ή άλλων επιβαρύνσεων δεν καλύπτεται από τη βοήθεια.

7. Κάθε φυσικό και νομικό πρόσωπο των κρατών μελών, των υποψήφιων για ένταξη στην Ευρωπαϊκή Κοινότητα χωρών και των χωρών που είναι δικαιούχοι σύμφωνα με τον κανονισμό (ΕΚ) αριθ. 1488/96 και τον κανονισμό (EΚ) αριθ. 2666/2000, δύναται να συμμετέχει υπό ίσους όρους στους διαγωνισμούς και στις συμβάσεις.

Η συμμετοχή χωρών, που είναι δικαιούχοι σύμφωνα με τον κανονισμό (EΚ) αριθ. 99/2000, θα εγκρίνεται επίσης από την Επιτροπή, κατά περίπτωση, εάν τα σχετικά προγράμματα ή έργα απαιτούν πείρα σε ειδικούς τομείς που υπάρχει κυρίως σ' αυτές τις χώρες.

Σε περίπτωση συγχρηματοδότησης, η συμμετοχή επιχειρήσεων τρίτων χωρών σε διαγωνισμούς και συμβάσεις δύναται να εγκρίνεται από την Επιτροπή κατά περίπτωση.

8. Οι διατάξεις της παραγράφου 7 εφαρμόζονται στην καταγωγή των προμηθειών.

Άρθρο 8

Η αρμόδια για τον προϋπολογισμό αρχή εγκρίνει τις ετήσιες πιστώσεις μέσα στα όρια των δημοσιονομικών πρακτικών.

Άρθρο 9

1. Η Επιτροπή επικουρείται από την επιτροπή που προβλέπεται στο άρθρο 9 παράγραφος 1 του κανονισμού (EΚ) αριθ. 3906/89.

2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/EΚ.

Η περίοδος που προβλέπεται στο άρθρο 4 της απόφασης 1999/468/EΚ ορίζεται σε τρεις μήνες.

Άρθρο 10

Κάθε έτος, η Επιτροπή υποβάλλει στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή μία έκθεση σχετικά με την υλοποίηση της βοήθειας. Η έκθεση αυτή αναφέρει πληροφορίες σχετικά με τα προγράμματα και τα έργα που χρηματοδοτήθηκαν κατά τη διάρκεια του έτους, καθώς και πληροφορίες σχετικά με τα αποτελέσματα της παρακολούθησης και της αξιολόγησης. Οι πληροφορίες αυτές μπορούν να περιληφθούν στην έκθεση που αναφέρεται στο άρθρο 10 του κανονισμού (EΚ) αριθ. 3906/89.

Άρθρο 11

Οι κανονισμοί (EΚ) αριθ. 764/2000 και 257/2001 καταργούνται. Ωστόσο, εξακολουθούν να ισχύουν για τα προγράμματα και έργα για τα οποία οι διαδικασίες για την έκδοση απόφασης χρηματοδότησης της Επιτροπής έχουν αρχίσει, αλλά δεν έχουν ακόμη ολοκληρωθεί, κατά τo χρόνο έναρξης ισχύος του παρόντος κανονισμού.

Άρθρο 12

1. Στο τέλος του άρθρου 7 παράγραφος 1 του κανονισμού (EΚ) αριθ. 3906/89, προστίθενται οι λέξεις "και της Τουρκίας, της Κύπρου και της Μάλτας".

2. Στο άρθρο 7 παράγραφοι 9 και 10 του κανονισμού (EΚ) αριθ. 555/2000 του Συμβουλίου της 13ης Μαρτίου 2000 σχετικά με την υλοποίηση δράσεων στο πλαίσιο της προενταξιακής στρατηγικής για την Κυπριακή Δημοκρατία και τη Δημοκρατία της Μάλτας [16], προστίθενται οι λέξεις "και των άλλων υποψήφιων για ένταξη στην Ευρωπαϊκή Ένωση χωρών".

[16] ΕΕ L 68, 16.03.2000, σ. 3.

3. Στο άρθρο 7 του κανονισμού (ΕΚ) αριθ. 1267/1999 του Συμβουλίου για τη θέσπιση μέσου προενταξιακών διαρθρωτικών πολιτικών [17] προστίθεται η ακόλουθη παράγραφος: "8. Τα φυσικά και νομικά πρόσωπα της Κύπρου, της Μάλτας και της Τουρκίας δύνανται να συμμετέχουν στους διαγωνισμούς και στις συμβάσεις υπό τους ίδιους όρους που εφαρμόζονται σε όλα τα φυσικά και νομικά πρόσωπα των κρατών μελών και των δικαιούχων χωρών".

[17] ΕΕ L 161, 26.06.1999, σ. 73.

4. Η ακόλουθη παράγραφος προστίθεται στο άρθρο 3 του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο [18]:

[18] ΕΕ L 161, 26.06.1999, σ. 87.

"3. Φυσικά και νομικά πρόσωπα από την Κύπρο, τη Μάλτα και την Τουρκία μπορούν να συμμετέχουν σε διαγωνισμούς και συμβάσεις, υπό τους ίδιους όρους που ισχύουν για όλα τα φυσικά και νομικά πρόσωπα από τα κράτη μέλη και τις δικαιούχες χώρες".

Άρθρο 13

Tο Συμβούλιο θα επανεξετάσει τον παρόντα κανονισμό πριν από την 1η Ιανουαρίου 2006. Για τον σκοπό αυτό, η Επιτροπή θα υποβάλει στο Συμβούλιο πριν από την 1η Ιουλίου του 2005 έκθεση αξιολόγησης σχετικά με τον κανονισμό και ενδεχομένως πρόταση για την τροποποίησή του.

Άρθρο 14

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

[...]

ΕΛΑΧΙΣΤΑ ΚΡΙΤΗΡΙΑ ΚΑΙ ΠΡΟΫΠΟΘΕΣΕΙΣ ΓΙΑ ΤΗΝ ΑΠΟΚΕΝΤΡΩΜΕΝΗ ΔΙΑΧΕΙΡΙΣΗ ΑΠΟ ΕΚΤΕΛΕΣΤΙΚΟΥΣ ΦΟΡΕΙΣ ΤΗΣ ΤΟΥΡΚΙΑΣ (ΑΡΘΡΟ 6)

1. Ελάχιστα κριτήρια αξιολόγησης της ικανότητας των εκτελεστικών φορέων της Τουρκίας να διαχειρίζονται τη βοήθεια.

Η Επιτροπή εφαρμόζει τα ακόλουθα κριτήρια προκειμένου να διαπιστώσει ποιοί εκτελεστικοί φορείς στην Τουρκία είναι ικανοί να διαχειρίζονται, στο πλαίσιο της αποκεντρωμένης διαχείρισης, τη χορηγούμενη βοήθεια:

α) θα πρέπει να διαθέτουν άρτια σχεδιασμένο σύστημα διαχείρισης κεφαλαίων, πλήρη κανονισμό λειτουργίας και σαφώς καθορισμένες θεσμικές και προσωπικές αρμοδιότητες.

β) πρέπει να τηρείται η αρχή του διαχωρισμού των εξουσιών, ούτως ώστε να αποφεύγεται κάθε κίνδυνος σύγκρουσης συμφερόντων στο πλαίσιο των διαγωνισμών και των πληρωμών.

γ) πρέπει να διαθέτουν επαρκές προσωπικό στο οποίο θα ανατεθεί η άσκηση των προβλεπόμενων καθηκόντων. Το προσωπικό οφείλει να διαθέτει τα προσόντα λογιστικού ελέγχου, την εμπειρία και τις γλωσσικές ικανότητες που απαιτούνται και να είναι πλήρως καταρτισμένο για την υλοποίηση των κοινοτικών προγραμμάτων.

2. Ελάχιστες προϋποθέσεις, υπό τις οποίες η αποκεντρωμένη διαχείριση μπορεί να ανατίθεται σε εκτελεστικούς φορείς της Τουρκίας.

Αποκεντρωμένη διαχείριση που περιλαμβάνει εκ των υστέρων έλεγχο της Επιτροπής μπορεί να ανατίθεται σε εκτελεστικό φορέα της Τουρκίας, εφόσον πληρούνται οι ακόλουθες προϋποθέσεις:

α) ο εν λόγω φορέας οφείλει να αποδεικνύει ότι διαθέτει αποτελεσματικούς εσωτερικούς ελέγχους, που περιλαμβάνουν ανεξάρτητο λογιστικό έλεγχο, καθώς και ένα αποτελεσματικό σύστημα υποβολής εκθέσεων λογιστικού και δημοσιονομικού ελέγχου, το οποίο πληροί τους διεθνώς αποδεκτούς λογιστικούς κανόνες.

β) πρόσφατος δημοσιονομικός και λειτουργικός έλεγχος έχει καταδείξει ότι η κοινοτική ενίσχυση ή οι εθνικές δράσεις παρόμοιας φύσεως, αποτελούν αντικείμενο αποτελεσματικής και έγκαιρης διαχείρισης.

γ) ο φορέας εκτέλεσης υπόκειται σε αξιόπιστο εθνικό δημοσιονομικό έλεγχο.

δ) οι κανόνες που διέπουν τις διαδικασίες διαγωνισμών έχουν εγκριθεί από την Επιτροπή, ως πληρούντες τις απαιτήσεις του τίτλου ΙΧ του δημοσιονομικού κανονισμού που εφαρμόζεται στον γενικό προϋπολογισμό της Ευρωπαϊκής Ένωσης.

ε) ο εθνικός διατάκτης δεσμεύεται να αναλάβει πλήρως την ευθύνη και την υποχρέωση αποζημίωσης της διαχείρισης των κεφαλαίων.

Αυτή η προσέγγιση δεν θίγει το δικαίωμα της Επιτροπής και του Ελεγκτικού Συνεδρίου να διενεργούν έλεγχο των δαπανών.

NOΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Πολιτικός(-οι) τομέας(-είς): ΔΙΕΥΡΥΝΣΗ

Δραστηριότητα(-ες): Βοήθεια υπό τη μορφή μη επιστρεπτέων ενισχύσεων. Οικονομική στήριξη για την εφαρμογή των προτεραιοτήτων της εταιρικής σχέσης σύνδεσης με την Τουρκία.

Τίτλος της δράσης:

Πρόταση για κανονισμό του Συμβουλίου σχετικά με την οικονομική προενταξιακή βοήθεια στην Τουρκία.

1. ΚΟΝΔΥΛΙΟ(-Α) ΤΟΥ ΠΡΟΫΠΟΛΟΓΙΣΜΟΥ + ΤΙΤΛΟΣ(-ΟΙ)

ΚΕΦΑΛΑΙΟ B7-05 -- ΠΡΟΕΝΤΑΞΙΑΚΗ ΣΤΡΑΤΗΓΙΚΗ ΓΙΑ ΤΙΣ ΜΕΣΟΓΕΙΑΚΕΣ ΧΩΡΕΣ (ΤΟΥΡΚΙΑ)

B7-050 Προενταξιακή στρατηγική για την Τουρκία

Αυτό το μόνο κονδύλιο του προϋπολογισμού θα αντικαταστήσει τους πόρους χρηματοδότησης που προβλέπονται βάσει :

- B7-4035 Εφαρμογή μέτρων για την ενίσχυση της τελωνειακής ένωσης ΕΚ-Τουρκίας.

- B7-4036 Εφαρμογή μέτρων για την προώθηση της κοινωνικής και οικονομικής ανάπτυξης στην Τουρκία.

- B7-410 MEDA (μέτρα που θα συνοδεύουν τις μεταρρυθμίσεις στις οικονομικές και κοινωνικές δομές στις μεσογειακές τρίτες χώρες).

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1. Συνολική ενδεικτική χορήγηση για τη δράση (Τμήμα B): 177 εκατ. EUR για δέσμευση (το 2002)

Το ενδεικτικό αυτό ποσό στηρίζεται σε μία αρχική χορήγηση του προγράμματος Meda II ύψους 6,3 δισεκατ. EUR, η οποία μειώθηκε στη συνέχεια από το Συμβούλιο σε 5,35 δισεκατ. EUR μέχρι το 2006. Η Επιτροπή είναι υποχρεωμένη να λάβει υπόψη τη μείωση αυτή στις μελλοντικές της προτάσεις προϋπολογισμού, πράγμα που συνεπάγεται μία κατ'αναλογία μειωμένη εθνική χορήγηση που προβλέπεται βάσει της ισχύουσας χορήγησης του Meda II (B7-4100) (84 εκατ. EUR το 2002 και τα ακόλουθα χρόνια). Η Τουρκία θα επωφεληθεί επίσης από τη χορήγηση βάσει του κανονισμού για την "Εφαρμογή μέτρων για την προώθηση της κοινωνικής και οικονομικής ανάπτυξης στην Τουρκία" (B7-4036 - 45 εκατ. EUR) καθώς και από τον κανονισμό για την ενίσχυση της τελωνειακής ένωσης ΕΚ-Τουρκίας (B7-4035 - 5 εκατ. EUR). Ωστόσο, η Επιτροπή θα φροντίσει να συγκεντρώσει πρόσθετους πόρους για να αποζημιώσει την Τουρκία για το μειωμένο επίπεδο των δεσμεύσεων το 2002, μέσω πρόσθετων πιστώσεων κατά το 2001 μέσω ανακατάταξης των δαπανών του Meda και άλλων κεφαλαίων του τίτλου IV του προϋπολογισμού της Ευρωπαϊκής Ένωσης.

2.2. Περίοδος εφαρμογής: 2002 - 2006

2.3. Συνολική πολυετής εκτίμηση των δαπανών:

α) Χρονοδιάγραμμα πιστώσεων ανάληψης υποχρεώσεων/εκτέλεσης πληρωμών (δημοσιονομική παρέμβαση) (βλέπε σημείο 6.1.1)

εκατ. EUR (με ακρίβεια 3ου δεκαδικού ψηφίου)

>ΘΕΣΗ ΠIΝΑΚΑ>

β) Τεχνική και διοικητική συνδρομή και δαπάνες στήριξης (βλέπε σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Γενική δημοσιονομική επίπτωση επί των ανθρώπινων πόρων και των άλλων δαπανών λειτουργίας (βλέπε σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Οι χρηματοδοτικές χορηγήσεις για τα έτη 2002, 2003, 2004, 2005 και 2006 θα καθορισθούν στην διαδικασία του ετήσιου προϋπολογισμού στο πλαίσιο των χρηματοδοτικών προοπτικών.

2.4. Συμβατότητα με το δημοσιονομικό προγραμματισμό και τις δημοσιονομικές προοπτικές

|X| Πρόταση συμβατή με τον υπάρχοντα δημοσιονομικό προγραμματισμό

| | Η πρόταση αυτή απαιτεί επαναπρογραμματισμό του σχετικού τίτλου των δημοσιονομικών προοπτικών

| | Ενδεχομένως, αυτό συνεπάγεται εφαρμογή των διατάξεων της Διαθεσμικής Συμφωνία.

2.5. Δημοσιονομικές επιπτώσεις :

|X| Ουδεμία δημοσιονομική επίπτωση (αφορά τα τεχνικά ζητήματα σχετικά με την εφαρμογή μέτρου) εκτός από την επιστροφή του επιχειρηματικού κεφαλαίου στην περίπτωση που η χρηματοδοτηθείσα ενέργεια είναι οικονομικά επιτυχής.

| | Δημοσιονομική επίπτωση - το αποτέλεσμα επί των εσόδων είναι το ακόλουθο :

Σημείωση: Οι διευκρινίσεις και οι παρατηρήσεις σχετικά με τη μέθοδο υπολογισμού του αποτελέσματος επί των εσόδων περιλαμβάνονται σε χωριστό παράρτημα

>ΘΕΣΗ ΠIΝΑΚΑ>

(Αναφέρατε έκαστο σχετικό κονδύλιο του προϋπολογισμού, προσθέτοντας τον απαραίτητο αριθμό κονδυλίων στον πίνακα, εφόσον το αποτέλεσμα αφορά περισσότερα του ενός κονδύλια του προϋπολογισμού)

3. ΔΗΜΟΣΙΟΝΟΜΙΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

(*) Η συμμετοχή της υποψήφιας για προσχώρηση χώρας στο κόστος που προβλέπεται από τα προς χρηματοδότηση μέτρα, μπορεί να καθορίζεται μόνο για κάθε περίπτωση χωριστά.

4. ΝΟΜΙΚΗ ΒΑΣΗ

Άρθρο 308 της συνθήκης για την ίδρυση της Ευρωπαϊκής Κοινότητας

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Ανάγκη κοινοτικής παρέμβασης

5.1.1. Επιδιωκόμενοι στόχοι

Το Ευρωπαϊκό Συμβούλιο του Ελσίνκι (Δεκέμβριος 1999) δήλωσε ότι η Τουρκία είναι υποψήφιο κράτος προοριζόμενο να προσχωρήσει στην Ένωση με βάση τα ίδια κριτήρια που ισχύουν και για τα λοιπά υποψήφια κράτη, και ότι θα επωφεληθεί από μία προενταξιακή στρατηγική που έχει στόχο να ενισχύσει και να στηρίξει τις μεταρρυθμίσεις της.

Το Ευρωπαϊκό Συμβούλιο της Φέιρα (Ιούνιος 2000) κάλεσε την Επιτροπή να υποβάλει, το συντομότερο δυνατό, προτάσεις για ένα ενιαίο χρηματοδοτικό πλαίσιο ενίσχυσης της Τουρκίας, καθώς και για μια εταιρική σχέση προσχώρησης.

Ο κανονισμός (ΕΚ) αριθ. 390/2001 του Συμβουλίου, της 26ης Φεβρουαρίου 2001 (για την παροχή ενίσχυσης στην Τουρκία στο πλαίσιο της προενταξιακής στρατηγικής, και ιδίως για τη θέσπιση εταιρικής σχέσης προσχώρησης - Επίσημη Εφημερίδα L 058, της 28/02/2001 σ. 0001 - 0002) αναφέρει ότι (άρθρο 1) θεσπίζεται εταιρική σχέση προσχώρησης για την Τουρκία η οποία θα παρέχει ένα ενιαίο πλαίσιο που θα καλύπτει τις προτεραιότητες στις οποίες πρέπει να εστιαστούν οι προετοιμασίες για την προσχώρηση, και τους χρηματοδοτικούς πόρους για την ενίσχυση της Τουρκίας κατά την υλοποίηση των προτεραιοτήτων της προενταξιακής περιόδου.

Το Συμβούλιο υιοθέτησε την εταιρική σχέση προσχώρησης στις 8.03.2001 ( [19]), αλλά τα μέτρα χρηματοδοτικής ενίσχυσης που θα υποστηρίξουν την προενταξιακή στρατηγική πρέπει να πλαισιωθούν από ένα νέο και ενιαίο κανονιστικό σύστημα που θα καθοριστεί γι' αυτόν τον ειδικό στόχο.

[19] ΕΕ L85, 24.03.2001, σ.13.

Προς το παρόν, η οικονομική συνεργασία για την Τουρκία στηρίζεται σε διάφορους κανονισμούς, ιδίως :

- MEDA II ( [20]),

[20] Κανονισμός (ΕΚ) του Συμβουλίου, αριθ. 2698/2000 της 27ης Νοεμβρίου 2000 που τροποποιεί τον κανονισμό (ΕΚ) αριθ. 1488/96 σχετικά με τα συνοδευτικά χρηματοδοτικά και τεχνικά μέτρα (MEDA), για τη μεταρρύθμιση των οικονομικών και κοινωνικών δομών στο πλαίσιο της ευρω-μεσογειακής εταιρικής σχέσης. Επίσημη Εφημερίδα L 311, της 12/12/2000 σ. 0001 - 0008.

- "Υποστήριξη για μέτρα προκειμένου να ενισχυθεί η τελωνειακή ένωση (2000-2002)" ( [21]) και

[21] Κανονισμός (ΕΚ) του Συμβουλίου αριθ. 764/2000 της 10ης Απριλίου 2000 όσον αφορά την εφαρμογή μέτρων για την ενίσχυση της τελωνειακής ένωσης ΕΚ-Τουρκίας. Επίσημη Εφημερίδα L 094 , της 14/04/2000 σ. 0006 - 0009

- "Υποστήριξη για μέτρα για την προώθηση της οικονομικής και κοινωνικής ανάπτυξης στην Τουρκία (2000-2002)" ( [22]).

[22] Κανονισμός (ΕΚ) αριθ. 257/2001 του Ευρωπαϊκού Κοινοβουλίου και του Συμβουλίου της 22ας Ιανουαρίου 2001 σχετικά με την εφαρμογή μέτρων για την προώθηση της οικονομικής και κοινωνικής ανάπτυξης στην Τουρκία. Επίσημη Εφημερίδα L 039 ,της 09/02/2001 σ. 0001 - 0004

Τα προαναφερθέντα τρία προγράμματα δεν είναι κατάλληλα να θέσουν τις βάσεις για την παροχή οικονομικής βοήθειας στην Τουρκία, σύμφωνα με προσέγγιση που έχει στόχο την προσχώρηση. Για το λόγο αυτό, θα πρέπει να αντικατασταθούν από τον παρόντα νέο κανονισμό.

Η τακτική έκθεση της Επιτροπής της 8ης Νοεμβρίου 2000 σχετικά με την πρόοδο όσον αφορά την προσχώρηση που σημείωσε η Τουρκία, η εταιρική σχέση προσχώρησης της Τουρκίας και το τουρκικό εθνικό πρόγραμμα για την υιοθέτηση του κεκτημένου, αναφέρουν τις λειτουργικές προτεραιότητες της οικονομικής συνεργασίας με την Τουρκία.

Στοχεύουν σε μέτρα θεσμικής ανάπτυξης (ειδικά, για την ικανοποίηση των απαιτήσεων των πολιτικών κριτηρίων της Κοπεγχάγης και για να βοηθήσουν την Τουρκία κατά την προετοιμασία και την εφαρμογή του "κοινοτικού κεκτημένου") και για μέτρα υποστήριξης των επενδύσεων που θα συμβάλουν στην προώθηση μιας πολιτικής "κοινωνικής και οικονομικής συνοχής", θα ενισχύσουν τη ρυθμιστική υποδομή και θα συμβάλουν στη χρηματοδότηση επενδύσεων που συνδέονται με το κεκτημένο.

5.1.2. Μέτρα σχετικά με την εκ των προτέρων αξιολόγηση

Η εκ των προτέρων αξιολόγηση που διεξάχθηκε από τις υπηρεσίες της Επιτροπής, στηρίχθηκε στις προτεραιότητες που απορρέουν από την εταιρική σχέση προσχώρησης της Τουρκίας, στην πείρα που αποκτήθηκε σε άλλες υποψήφιες χώρες και στη συμμετοχή της Τουρκίας στο πρόγραμμα Meda.

Η πολιτική αποκέντρωσης της εφαρμογής του προγράμματος, όπως καθιερώθηκε για τις χώρες της Κεντρικής και Ανατολικής Ευρώπης, την Κύπρο και την Μάλτα, θα εφαρμοστεί και για την Τουρκία, συμπεριλαμβανομένων των εκ των προτέρων ελέγχων που θα διεξαγάγει η Επιτροπή (βλέπε τον κανονισμό για τον συντονισμό των προενταξιακών μέσων [23]).

[23] ΕΕ L161, της 26.06.1999, σ. 68

5.1.3. Μέτρα σχετικά με την εκ των υστέρων αξιολόγηση

Εφόσον οι δύο κανονισμοί σχετικά με την "ευρωπαϊκή στρατηγική" (βλέπε παραπάνω) εγκρίθηκαν το 2000 ή νωρίς το 2001, η μόνη διαθέσιμη εκ των υστέρων αξιολόγηση που είναι είναι αυτή που διεξάχθηκε στο πλαίσιο του προγράμματος Meda (Φεβρουάριος 1999).

5.2. Προβλεπόμενες δράσεις και τρόποι δημοσιονομικής παρέμβασης

Ο στόχος υποστήριξης της εφαρμογής των προτεραιοτήτων που εξετέθησαν στην εταιρική σχέση προσχώρησης της Τουρκίας, ακολουθείται μέσω της χρηματοδότησης συγκεκριμένων σχεδίων συνεργασίας (υπό τη μορφή μη επιστρεπτέων ενισχύσεων).

Όπως συνέβη και για άλλες υποψήφιες χώρες, τα σχέδια αυτά θα επικεντρώνονται σε μέτρα θεσμικής ανάπτυξης και υποστήριξης των επενδύσεων (βλέπε παραπάνω).

5.3. Μέθοδοι εφαρμογής

Όπως ισχύει και για τις άλλες υποψήφιες χώρες, η διαχείριση του προγράμματος θα είναι ιδιαίτερα αποκεντρωμένη, ειδικά όσον αφορά την εφαρμογή των σχεδίων.

Η Τουρκία θα πρέπει, συνεπώς, να αναπτύξει έναν αριθμό εκτελεστικών δομών (εθνικός συντονιστής της βοήθειας, κεντρική μονάδα για τις χρηματοδοτήσεις και τις συμβάσεις, εθνικό ταμείο, εθνικός διατάκτης, υπηρεσίες εφαρμογής).

Η Επιτροπή θα ελέγχει την εφαρμογή του προγράμματος βάσει ενός αποκεντρωμένου συστήματος εφαρμογής.

Η περαιτέρω αποκέντρωση θα μπορεί να εγκρίνεται μόνο από την Επιτροπή, για κάθε περίπτωση χωριστά, σε εκείνους τους τομείς στους οποίους τα κριτήρια που έχουν καθοριστεί στο παράρτημα του κανονισμού μπορούν να τηρούνται από την Τουρκία ή/και από το αρμόδιο οργανισμό εφαρμογής. Αυτό θα εξασφαλίσει τη σωστή και αποτελεσματική διαχείριση και διαφάνεια της χρήσης των πόρων, σύμφωνα με τους στόχους των συμφωνηθέντων προγραμμάτων και σχεδίων. Η Τουρκία δεσμεύεται να σεβαστεί τα μέτρα εφαρμογής καθώς και το δημοσιονομικό κανονισμό της Κοινότητας, ούτως ώστε στην περίπτωση μη τήρησης των κανόνων, οι πόροι να επανακτώνται από την Επιτροπή για τη συνολική αξία της σύμβασης ή της σχετικής μη επιστρεπτέας ενίσχυσης.

Η Επιτροπή θα συμμετέχει κυρίως στις φάσεις του προγραμματισμού, προκειμένου να εξασφαλίσει ότι έχουν χορηγηθεί οι διαθέσιμοι οικονομικοί πόροι για την αποτελεσματική υποστήριξη των προτεραιοτήτων που καθορίζονται στην εταιρική σχέση προσχώρησης, καθώς και στις δραστηριότητες παρακολούθησης και αξιολόγησης.

Η βοήθεια για τις προτεραιότητες που έχουν προσδιοριστεί θα καθίσταται διαθέσιμη μέσω αποφάσεων χρηματοδότησης που θα υιοθετούνται σύμφωνα με τη διαδικασία των επιτροπών.

Στην εκτέλεση του έργου της, η Επιτροπή θα χρησιμοποιήσει επίσης τους πόρους που έχουν καταστεί διαθέσιμοι βάσει του νέου άρθρου B7-050A (προενταξιακή στρατηγική για την Τουρκία - Δαπάνες για τη διοικητική διαχείριση" (βλέπε 6.1.2).

Η χορήγηση αυτή προτίθεται να καλύψει τις δαπάνες για τεχνική ή/και διοικητική βοήθεια σχετικά με τον προσδιορισμό, την προετοιμασία, τη διαχείριση, την παρακολούθηση, τον λογιστικό έλεγχο και την επιθεώρηση του προγράμματος ή των μεμονωμένων σχεδίων. Καλύπτει επίσης τις δαπάνες για μελέτες, συνεδριάσεις εμπειρογνωμόνων, πληροφόρηση και δημοσιεύσεις που συνδέονται άμεσα με την επίτευξη του στόχου του προγράμματος ή των μέτρων που χρηματοδοτούνται βάσει του παρόντος κεφαλαίου.

6. ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1. Συνολικές δημοσιονομικές επιπτώσεις στο μέρος B - (για ολόκληρη την περίοδο προγραμματισμού)

6.1.1. Δημοσιονομική παρέμβαση

Αναλήψεις δαπανών σε εκατ. EUR (με ακρίβεια 3ου δεκαδικού ψηφίου)

>ΘΕΣΗ ΠIΝΑΚΑ>

Οι χρηματοδοτικές χορηγήσεις για τα έτη 2002, 2003, 2004, 2005 και 2006 θα καθορισθούν στη διαδικασία του ετήσιου προϋπολογισμού, στο πλαίσιο των χρηματοδοτικών προοπτικών

6.2. Υπολογισμός του κόστους ανά εξεταζόμενο μέτρο στο μέρος B (για ολόκληρη την περίοδο προγραμματισμού)

Αναλήψεις δαπανών σε εκατ. EUR (με ακρίβεια 3ου δεκαδικού ψηφίου)

>ΘΕΣΗ ΠIΝΑΚΑ>

Ο υπολογισμός του κόστους των μέτρων είναι ενδεικτικός, εφόσον ο αριθμός των προγραμμάτων που πρόκειται να χρηματοδοτηθούν σε κάθε τομέα προτεραιότητας και το σχετικό κόστος μπορεί να καθοριστεί μόνο σαν αποτέλεσμα των φάσεων προγραμματισμού και προσδιορισμού. Επιπλέον, οι χορηγήσεις για κάθε μέτρο ενδέχεται να τροποποιηθούν κατά τη διάρκεια της περιόδου προγραμματισμού βάσει της εξέλιξης των προτεραιοτήτων της εταιρικής σχέσης προσχώρησης. Οι πληροφορίες που αναφέρονται στον πίνακα υπολογίζονται με βάση τις εκτιμήσεις των σχετικών ποσοστών για τους κύριους τομείς προτεραιότητας.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες δώδεκα μηνών.

7.3. Άλλες διοικητικές δαπάνες που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν σε συνολικές δαπάνες 12 μηνών.

(1) Να διευκρινιστεί ο τύπος της επιτροπής καθώς και η ομάδα στην οποία ανήκει.

I. Ετήσιο σύνολο(7.2 + 7.3)

II. Διάρκεια της δράσης

III. Συνολικό κόστος της δράσης (I x II) // 0,848 εκατ. EUR

1 έτος

0,848 εκατ. EUR

Οι ανάγκες για ανθρώπινους και διοικητικούς πόρους θα καλυφθούν στο πλαίσιο της χορήγησης που θα δοθεί στη διαχειρίστρια Γενική Διεύθυνση, στο πλαίσιο της διαδικασίας ετήσιας χορήγησης

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Σύστημα παρακολούθησης

Οι δραστηριότητες παρακολούθησης και αξιολόγησης που αφορούν την εφαρμογή της οικονομικής συνεργασίας θα διεξαχθούν βάσει των διαδικασιών του Phare για τις υποψήφιες χώρες.

Αυτό συνεπάγεται βαθμιαία καθιέρωση ενός συστήματος παρακολούθησης που θα είναι σε θέση να αξιολογεί το βαθμό επιτυχίας (για κάθε χρηματοδοτηθέν μέτρο) των στόχων που έχουν προσδιοριστεί.

Έχουν επιλεγεί οι κύριοι δείκτες αποτελεσμάτων και είναι οι ακόλουθοι.

Δείκτες αποτελεσμάτων (υπολογισμός των πόρων που έχουν χρησιμοποιηθεί):

- ο αριθμός των μέτρων συνεργασίας που έχουν τεθεί σε εφαρμογή μεταξύ θεσμών της Τουρκίας και της Κοινότητας.

- ο βαθμός εναρμόνισης της τουρκικής νομοθεσίας με το κοινοτικό κεκτημένο.

- ο αριθμός και η διαφοροποίηση των υποδομών, των οικονομικών τομέων, των διοικήσεων και των ατόμων που συμμετέχουν στα σχέδια.

Δείκτες των επιπτώσεων (μέτρηση των αποτελεσμάτων που έχουν επιτευχθεί σε σχέση με τους στόχους):

- τήρηση των κριτηρίων της Κοπεγχάγης και της Μαδρίτης.

- βελτίωση της τουρκικής δημόσιας διοίκησης.

- εναρμόνιση της νομοθεσίας, των κανόνων και των προτύπων της Τουρκίας με εκείνα της Ευρωπαϊκής Ένωσης.

- επιπτώσεις στην ανάπτυξη των υποδομών, ιδιαίτερα όσον αφορά τον εκσυγχρονισμό τους και τη συμφωνία τους με τα πρότυπα της ΕΕ.

- αύξηση των εμπορικών ροών

- πρόσβαση στις νέες τεχνολογίες.

- αύξηση της ανταγωνιστικότητας του παραγωγικού τομέα της Τουρκίας.

- επιπτώσεις στις ευρωπαϊκές επενδύσεις στην Τουρκία.

- επιπτώσεις στο συνολικό ισοζύγιο εμπορίου και στο ισοζύγιο πληρωμών.

- επιπτώσεις στην ανά κεφαλή αγοραστική δύναμη.

- μείωση των οικονομικών και περιφερειακών διαφορών.

- καλύτερη προστασία του περιβάλλοντος.

- επιπτώσεις στον τομέα της γεωργίας και σε άλλους τομείς.

- επιπτώσεις στη δημιουργία θέσεων απασχόλησης.

Τα σχετικά στοιχεία θα συγκεντρωθούν μέσω διαφόρων εκθέσεων των σχεδίων και ειδικών αποστολών αξιολόγησης, οι οποίες θα διεξαχθούν από ανεξάρτητους εμπειρογνώμονες. Η ετήσια τακτική έκθεση για την Τουρκία θα περιέχει επίσης πληροφορίες σχετικά με τις επιπτώσεις της βοήθειας της ΕΚ στους διάφορους τομείς της προενταξιακής στρατηγικής.

8.2. Λεπτομέρειες και περιοδικότητα της προβλεπόμενης αξιολόγησης

Τα σχέδια θα παρακολουθούνται και θα αξιολογούνται τακτικά από τους συμμετέχοντες φορείς, από την Επιτροπή και από ανεξάρτητους εμπειρογνώμονες. Θα δημιουργηθούν ανεξάρτητες επιτροπές παρακολούθησης σύμφωνα με την καθιερωμένη πρακτική του προγράμματος Ρhare.

Όταν ολοκληρωθούν οι ενέργειες, θα εκπονηθεί έκθεση αξιολόγησης σχετικά με το περιεχόμενό τους, τις επιπτώσεις τους και τη συνέχισή τους.

Το πρόγραμμα θα επανεξεταστεί το αργότερο στα τέλη του 2006. Για το σκοπό αυτό θα υποβληθεί έκθεση αξιολόγησης στο Συμβούλιο.

9. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Έλεγχοι (π.χ. επιτόπου έλεγχοι, επιθεωρήσεις, κ.λπ.), θα διεξάγονται σε όλα τα επίπεδα εφαρμογής των προγραμμάτων ή σχεδίων (προσκλήσεις σε διαγωνισμούς, επιλογή, σχεδιασμός συμβάσεων, παροχή υπηρεσιών και πληρωμές) από την αντιπροσωπεία της Επιτροπής στην Τουρκία, και από το Ελεγκτικό Συνέδριο ( [24]).

[24] Σύμφωνα με τους όρους που αναφέρονται στον κανονισμό αριθ. 2185/96/EΚ, του Συμβουλίου, ΕΕ L 292 της 15.11.1996 σ.2, και στον κανονισμό της Επιτροπής (EΚ) αριθ. 2222/2000 της 7ης Ιουνίου 2000 "για τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της Κεντρικής και Ανατολικής Ευρώπης κατά την προενταξιακή περίοδο" ΕΕ L 253 , της 07.10.2000 σ. 0005 - 0014.

Οι έλεγχοι θα λαμβάνουν υπόψη τις υποχρεώσεις που απορρέουν από τις συμβάσεις και τις αρχές της χρηστής και αποτελεσματικής διαχείρισης.

Οι διατάξεις που αφορούν την επιθεώρηση (υποβολή εκθέσεων, συντονισμός με την Επιτροπή, κ.λπ.) θα περιλαμβάνονται σε όλες τις συμφωνίες ή συμβάσεις που συνάπτονται μεταξύ της Επιτροπής και των δικαιούχων των πληρωμών.